எடப்பாடியும், ஓ.பி.எஸ்ஸும் ஒரே அணியாகச் செயல்பட்டால், மோடியைப் பார்த்தோ, தினகரனைப் பார்த்தோ பயப்படத் தேவையில்லை. 'நான்தான் நிஜமான தலைவர்... நிஜமான முதல்வர்' என்று இருவருமே மோதிக்கொண்டிருப்பதும், இவர்களின் சண்டையை அமைச்சர்களில் சிலரும், மாவட்டச் செயலாளர்களில் சிலரும் தூண்டிவிட்டுக்கொண்டிருப்பதும் டி.டி.வி. தினகரனுக்கே சாதகமாக அமையும் சூழ்நிலை ஏற்பட்டிருக்கிறது. டி.டி.வி. தினகரனிடம் ஆட்சி இல்லை என்பது அவருக்கு இருக்கும் பெரிய பலம். 'எனக்கு ஆட்சி வேண்டாம், கட்சியை மட்டும் என் கையில் கொடுங்கள், நான் அதை வலுவாக்கிக்காட்டுகிறேன்' என்று தினகரன் சொல்லிக்கொண்டிருப்பது, தொண்டர்களிடம் எடுபடத் தொடங்கியுள்ளது. தினகரன் கையில் கட்சி போய்விட்டால், பா.ஜ.க-வின் எந்த முயற்சியும் எடுபடாது என்பதால்தான், கோட்டையில் படத் திறப்புக்கு வராத பிரதமர், ஸ்கூட்டர் வழங்கும் விழாவுக்கு ஓடோடி வந்து பஞ்சாயத்து செய்துவிட்டுப் போயிருக்கிறார். பஞ்சாயத்தின்மூலம் யார் கை உயர்ந்துள்ளது, பஞ்சாயத்து நடுநிலையாகத்தான் நடந்ததா... எப்படி? என்பதெல்லாம், இரண்டொரு நாளில் வெளிச்சத்துக்கு வந்துவிடும்" என்றனர்.